สังคมข่าวหุ้น
ดัชนีขึ้นมาเคลื่อนไหวในแดนบวกตลอดทั้งวัน มาปิดตลาด 1,626.27 จุด บวก 14.35 จุด มูลค่าการซื้อขายกว่า 85,650 ล้านบาท 
ดัชนีขึ้นมาเคลื่อนไหวในแดนบวกตลอดทั้งวัน มาปิดตลาด 1,626.27 จุด บวก 14.35 จุด มูลค่าการซื้อขายกว่า 85,650 ล้านบาท
4 พ.ย. 2564

*…SET วานนี้เปิดตลาดดีดขึ้น 3-4 จุด แล้วถูกตบร่วง ลงไปลึกสุด 1,607.73 จุด จนรายย่อยเกิดการแพนิกขายทิ้ง ก่อนที่ดัชนีจะดีดขึ้นอย่างรวดเร็วอีกครั้ง และดัชนีขึ้นมาเคลื่อนไหวในแดนบวกตลอดทั้งวัน มาปิดตลาด 1,626.27 จุด บวก 14.35 จุด มูลค่าการซื้อขายกว่า 85,650 ล้านบาท รายย่อยน่าจะถูกหลอกให้ปล่อยของ ขายหมูกันล่ะ เพราะมาดูการซื้อขายหลังปิดตลาด ทั้งนักลงทุนสถาบัน และต่างชาติ จับมือกันซื้อสุทธิสนุกสนาน…
*…หุ้นกลุ่มธนาคาร KBANK SCB BBL วิ่งขึ้นนำตลาดจากปัจจัยเรื่องเศรษฐกิจที่เริ่มฟื้นตัว และมีความชัดเจนเกี่ยวกับการปรับลดวงเงิน WE ของธนาคารกลางสหรัฐ หรือ เฟด ประกอบกับหุ้นแบงก์มี P/E, P/BV ค่อนข้างต่ำ จึงมีการเข้ามาไล่ซื้อกัน ขณะที่นักวิเคราะห์มองว่าไตรมาส 4/2564 ผลประกอบการของหุ้นแบงก์จะออกมาดีต่อเนื่องจากการตั้งสำรองฯ ลดลง น่าจะช่วยดันกำไรเพิ่มขึ้นจากช่วงเดียวกันของปีก่อน…
*…กลุ่มไฟแนนซ์ และหุ้นลีสซิ่ง ออกมาซิ่งด้วยเช่นกัน MTC SAWAD KTC AEONTS ปิดบวกกัน 3-5% รับเรื่องดอกเบี้ยที่น่าจะยังไม่มีการปรับขึ้น ทำให้ต้นทุนยังอยู่ระดับต่ำต่อไป และกำไร Q4 นี้ หุ้นบางตัวผลประกอบการน่าจะออกมาดีกว่าที่ตลาดคาดการณ์กันไว้ด้วย ส่วนแนวโน้มวันนี้ อาจจะต้องระวังแรงขายทำกำไร หากเปิดบวกต่อ มีโอกาสที่จะถูกพาไปทิ้งได้ แต่หากเปิดลบ อาจจะมีโอกาสไปต่อได้ ต้องวัดใจกับเจ้ามือกันละ…
*…เงินติดล้อ TIDLOR สัญญาณทางเทคนิคดี วันก่อนบวก 1.00 บาท ส่วนวานนี้บวกอีก 0.25 บาท มาที่ 37.00 บาท ส่วนระหว่างวันราคาลงไปต่ำสุด 36.25 บาท (ตามคาด) ในระยะสั้น ถึงปานกลาง ราคาหุ้นยังเป็นขาขึ้น แนวต้านแรก 38.00 บาท และด่านถัดไปอยู่ที่บริเวณ 40.00 บาท วันที่ 11 พ.ย.นี้ มีลุ้นถูกประกาศเข้า MSCI ส่วนเข้าคำนวณดัชนี SET50 นั้น นอนมาแน่นอน หรือเข้าแน่ ๆ ฟันธง!!…
*…ประเด็นเรื่องการแก้เกณฑ์หุ้นเข้าคำนวณดัชนี SET50/SET100 ที่ตลาดหลักทรัพย์ฯ ทำเฮียริ่งก่อนหน้านี้ จากเดิมที่มีข่าวว่าอาจจะใช้เกณฑ์เรื่องเทิร์นโอเวอร์ลิสต์ หรือหุ้นตัวไหนที่ติดแคชบาลานซ์ จะไม่นำวันช่วงติดแคชฯ มาคำนวณหาสภาพคล่อง คือเกณฑ์นี้ หากไม่มีอะไรผิดพลาด จะถูกนำมาใช้รอบต้นปี 2565 ทันที ส่วนเรื่องของฟรีโฟลตยังต้องลุ้นกันอยู่ แต่หากดูจากหุ้นที่เข้าข่ายว่าหากตลท.ใช้เกณฑ์ฟรีโฟลตแล้วจะมีผลกระทบจากการลงทุนของกองทุนต่าง ๆ นั้น ล่าสุดบรรดาหุ้นเหล่านั้นราคาหุ้นยังไม่มีการเคลื่อนไหวแบบมีนัยสำคัญเชิงลบ…
*…ข่าวดีของ บมจ.โปรเอ็น คอร์ป (PROEN) ลงนามในสัญญาจ้างก่อสร้างโครงการเปลี่ยนระบบสายไฟฟ้าอากาศเป็นสายไฟฟ้าใต้ดิน เพื่อรองรับการเป็นมหานครแห่งอาเซียน โครงการรถไฟฟ้าสายสีเขียวเหนือ (ถนนพหลโยธินและถนนลาดพร้าว) ในนามกิจการค้าร่วมโปรเอ็นดับเบิลยูอาร์ซี จากผู้ว่าจ้างคือ บริษัท ชัยนันท์ค้าวัสดุก่อสร้าง (2524) จำกัด มูลค่าจ้างงานตามสัญญา 434,917,638.06 บาท รวมภาษีมูลค่าเพิ่ม กำหนดส่งมอบงานภายในวันที่ 13 ก.ค. 2565…
*…วันนี้ บมจ.เดอะ วัน เอ็นเตอร์ไพรส์ ผู้ผลิตและสร้างสรรค์คอนเทนต์ในธุรกิจสื่อและความบันเทิงแบบครบวงจร พร้อมซื้อขายในตลาดหลักทรัพย์ฯ ด้วยมูลค่าหลักทรัพย์ ณ ราคา IPO 20,240.63 ล้านบาท ใช้ชื่อย่อ ONEE ราคาไอพีโอ 8.50 บาท คิดเป็นมูลค่าเสนอขาย 4,218.15 ล้านบาท และมูลค่าระดมทุน 4,048.13 ล้านบาท มี บล.เกียรตินาคินภัทร เป็นที่ปรึกษาทางการเงินและผู้จัดการการจัดจำหน่ายและรับประกันการจัดจำหน่ายหุ้นสามัญ